દરિયાપુરનાં ધારાસભ્ય ગ્યાસુદ્દીન શેખે સંકલન સમિતિની બેઠકમાં સમગ્ર કોટ વિસ્તારમાં ઉભરાતી ગટરો અને પ્રદૂષિત પાણીની સમસ્યાનાં કાયમી ઉકેલ માટે વિશેષ પેકેજની માંગણી કરતાં ગૃહરાજયમંત્રીને આ પ્રશ્ન હલ કરવા રાજય સરકાર પણ મદદરૂપ બને તેવો અનુરોધ કર્યો હતો. તેમણે કોટ વિસ્તારમાં કાલુપુર શાક માર્કેટ પાસે આવેલી સરકાર હસ્તકની જમીન મ્યુનિ.ને સોંપી ત્યાં વોટર અને ડ્રેનેજ પંપીગ સ્ટેશન બનાવી આપવામાં આવે તો ઘણી સમસ્યા હલ થઇ શકે તેમ છે તેવી રજૂઆત કરી હતી. તદઉપરાંત પાણીનાં નવા બોર મંજૂર થયાં છે તેની કામગીરી તાકીદે શરૂ કરાવવા અને ચોમાસા દરમિયાન કોટ વિસ્તારમાં જુના જર્જરિત મકાનો પડી જતાં હોય છે તે સમસ્યાનો પણ કોઇ ઉકેલ લાવવા માંગણી કરી હતી.